Debreczeni József
Kanonikus művek elemzése – Ady Endre és Tisza István 

A késő dualizmuskori Magyarország két rendkívüli formátumú – a maga területén meghatározó – személyiségét, illetve életművét vizsgáljuk a kurzus során. Ady az irodalom, a szellemi élet vezéregyénisége, aki közvetve nagy hatást gyakorolt a közéletre, a politikára is. Tisza a korszak meghatározó politikusa, pártvezér, miniszterelnök. Egymás engesztelhetetlen ellenfelei: az előbbi a nyugatos, demokratikus progresszió emblematikus figurája; az utóbbi – főleg az utókor szemében – a demokratikus haladás makacs ellenfele. Egyformán a magyarság mély küldetéstudattal rendelkező képviselőinek tekintették magukat, mindketten országukat és népüket akarták megóvni a fenyegető pusztulástól – merőben más módon és eszközökkel. Mi fordította őket szembe egymással végletesen, mit képviseltek valójában, melyiküknek, miben volt igaza? Miért látja őket – változó szereposztásban – a jó és a rossz képviselőinek, a magyarság hőseinek, illetve megrontóinak az utókor is? 
Efféle kérdésekre keresünk a választ szavaik és tetteik elemzése során.

1. Ady és Tisza egymáshoz való viszonya, percepciójuk a kortársak és az utókor szemében
2-3. A közeg: dualizmuskori Magyarország társadalmi, politikai, szellemi viszonyai
4-5. Ady személyisége, világképe, újságírói működése (publicisztikai művek értelmezése, elemzése) 
5-6. Tisza erkölcsi és politikai értékvilága, pályája
7-8. Ady magyar küldetéstudata 1914-ig (verselemzések)
9. Tisza és a magyar nyugatos progresszió kiéleződő küzdelme a háború előestéjén
10. Tisza és a háború
11. Ady egyetemes emberi küldetéstudata 1914-től (verselemzések)
12. Összegzés, tanulságok

Irodalom: 

Ady Endre versei, publicisztikai írásai (előzetes egyeztetés szerint)
Vermes Gábor: Tisza István. Bp. 1994. Századvég Kiadó
Östör József (szerk.) Tisza István saját szavaiban
Szekfű Gyula: Két magyar sors a hanyatló korban In.: Három nemzedék. Bp. 1989. Maecenas. 362 – 378. o.
Horváth Zoltán: Magyar századforduló. Bp. 1961. Gondolat Kiadó